ΟΔΗΓΙΑ ΤΟΥ ΣΥΜΒΟΥΛΙΟΥ της 15ης Φεβρουαρίου 1971 περί υγειονομικών προβλημάτων στον τομέα των συναλλαγών νωπών κρεάτων πουλερικών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 100,

την πρόταση της Επιτροπής,

τη γνώμη της Συνελεύσεως(1),

τη γνώμη της Οικονομικής και Κοινωνικής Επιτροπής,

Εκτιμώντας:

ότι με τον κανονισμό αριθ. 123/67/ΕΟΚ του Συμβουλίου της 13ης Ιουνίου 1967 περί κοινής οργανώσεως αγοράς στον τομέα του κρέατος πουλερικών(2), έχει δημιουργηθεί ενιαία αγορά στον τομέα αυτό-

ότι η εφαρμογή του κανονισμού αυτού δεν θα έχει τα προσδοκώμενα αποτελέσματα για όσο χρόνο οι συναλλαγές θα παρεμποδίζονται από τις υπάρχουσες στα Κράτη μέλη διαφορές, ως προς τις υγειονομικές προδιαγραφές στον τομέα των κρεάτων πουλερικών-

ότι, για να εκλείψουν οι διαφορές αυτές, είναι αναγκαίο να γίνει προσέγγιση των διατάξεων των Κρατών μελών στον υγειονομικό τομέα-

ότι είναι αναγκαίο να εκπονηθούν στον τομέα αυτόν κοινοτικές διατάξεις για να εφαρμόζονται, ομοίως, στα κρέατα πουλερικών, τα οποία τίθενται σε διάθεση στα Κράτη μέλη μετά από μεταβατική περίοδο, κατά τη διάρκεια της οποίας οι διατάξεις αυτές θα αφορούν μόνο τις ενδοκοινοτικές συναλλαγές- ότι πρέπει, εν τούτοις, να εξαιρεθούν από το πεδίο εφαρμογής της παρούσης οδηγίας, τα κρέατα πουλερικών, τα οποία υπό ορισμένους όρους παραδίδονται απ' ευθείας από τους παραγωγούς στους καταναλωτές-

ότι η προσέγγιση αυτή πρέπει να αποβλέπει ιδιαίτερα να καταστούν ομοιόμορφοι οι όροι υγιεινής των κρεάτων πουλερικών στα σφαγεία, καθώς και εκείνοι της εναποθηκεύσεως και μεταφοράς τους- ότι πρέπει να ανατίθεται στις αρμόδιες αρχές των Κρατών μελών η μέριμνα για την έγκριση των σφαγείων που πληρούν τους υγειονομικούς όρους που καθορίζονται στην παρούσα οδηγία και για την εξασφάλιση της τηρήσεως των όρων που προβλέπονται για την έγκριση αυτή- ότι πρέπει, επίσης, να προβλέπεται έγκριση των ψυκτικών εγκαταστάσεων από τα Κράτη μέλη-

ότι, για να εξασφαλίζεται ικανοποιητική υγειονομική επιθεώρηση, λαμβανομένων υπόψη των ιδιαιτέρων όρων υπό τους οποίους διεξάγεται αυτή, είναι αναγκαίο, ορισμένες εργασίες να ανατίθενται σε ειδικευμένους βοηθούς, υπό την ευθύνη και τον έλεγχο του επισήμου κτηνιάτρου-

ότι πρέπει να καθορισθούν για το σύνολο των Κρατών μελών οι ελάχιστες ομοιόμορφες απαιτήσεις, σχετικά με το θεωρητικό και πρακτικό επίπεδο εκπαιδεύσεως των βοηθών αυτών, ως και οι άλλης φύσεως όροι, ο οποίοι είναι αναγκαίοι για να εξασφαλίζεται η ικανότητα, η εντιμότητα και η αμεροληψία των βοηθών αυτών, χωρίς να αποκλείεται το ενδεχόμενο προοδευτικής ενοποιήσεως όσον αφορά τους κανόνες και τα προγράμματα της εκπαιδεύσεώς τους-

ότι όσον αφορά τις ενδοκοινοτικές συναλλαγές, η έκδοση πιστοποιητικού καταλληλότητος που συντάσσεται από επίσημο κτηνίατρο της χώρας αποστολής έχει κριθεί ως το καταλληλότερο μέσο για να παρέχεται στις αρμόδιες αρχές της χώρας προορισμού η διαβεβαίωση, ότι μια αποστολή κρεάτων πουλερικών ανταποκρίνεται στις διατάξεις της παρούσης οδηγίας- ότι το πιστοποιητικό αυτό πρέπει να συνοδεύει την αποστολή κρεάτων πουλερικών μέχρι του τόπου προορισμού-

ότι τα Κράτη μέλη πρέπει να έχουν το δικαίωμα να αρνούνται την εισαγωγή στο έδαφός τους κρεάτων πουλερικών, που προέρχονται από άλλο Κράτος μέλος και αποδεικνύονται ακατάλληλα για την ανθρώπινη κατανάλωση ή δεν ανταποκρίνονται στις κοινοτικές διατάξεις περί υγειονομικών θεμάτων-

ότι, στην περίπτωση αυτή, εφ' όσον δεν αντιτίθενται προς τούτο λόγοι υγειονομικής τάξεως, αν ο αποστολεύς ή ο εντολοδόχος του το ζητήσει, πρέπει να παρέχεται σ' αυτόν η άδεια επανεξαγωγής των κρεάτων-

ότι, για να καταστεί δυνατό στους ενδιαφερομένους να κρίνουν τους λόγους στους οποίους έχει στηριχθεί μία απαγόρευση ή ένας περιορισμός, ενδείκνυται τα αίτια αυτών να γνωστοποιούνται στον αποστολέα ή στον εντολοδόχο του καθώς και, σε ορισμένες περιπτώσεις, στις αρμόδιες αρχές της χώρας αποστολής-

ότι πρέπει να παρέχεται στον αποστολέα η δυνατότητα να ζητεί τη γνώμη πραγματογνώμονος κτηνιάτρου που επιλέγεται από κατάλογο ο οποίος καταρτίζεται από την Επιτροπή, στην περίπτωση κατά την οποία θα προέκυπτε διαφορά για το βάσιμο μιας απαγορεύσεως ή ενός περιορισμού μεταξύ αυτού και των αρχών του Κράτους μέλους προορισμού-

ότι οι διαφορές που θα προκύψουν μεταξύ των Κρατών μελών ως προς το βάσιμο της εγκρίσεως ενός σφαγείου πρέπει να ρυθμίζονται σύμφωνα με την άμεση διαδικασία στα πλαίσια της Μονίμου Κτηνιατρικής Επιτροπής, η οποία έχει συσταθεί από το Συμβούλιο την 15η Οκτωβρίου 1968-

ότι σε ορισμένους τομείς στους οποίους παρουσιάζονται ειδικά προβλήματα, η προσέγγιση των διατάξεων των Κρατών μελών δύναται να πραγματοποιείται μόνο μετά από διεξοδικότερη μελέτη-

ότι οι διατάξεις υγειονομικού ελέγχου σχετικά με τις συναλλαγές ζώντων πουλερικών και των νωπών κρεάτων πουλερικών θα αποτελέσουν αντικείμενο άλλων κοινοτικών οδηγιών- ότι, ήδη από τώρα κρίνεται αναγκαία η πραγματοποίηση μιας πρώτης προσεγγίσεως των εθνικών διατάξεων στον τομέα αυτόν, με τον επακριβή καθορισμό ορισμένων όρων σύμφωνα με τους οποίους τα Κράτη μέλη δύνανται να αρνούνται ή να περιορίζουν την εισαγωγή κρεάτων πουλερικών στο έδαφός τους για λόγους υγειονομικού ελέγχου και με πρόβλεψη άμεσης κοινοτικής διαδικασίας στα πλαίσια της προαναφερομένης Μονίμου Κτηνιατρικής Επιτροπής, σύμφωνα με την οποία τα μέτρα που λαμβάνονται από ένα Κράτος μέλος δύνανται να εξετάζονται και, κατά περίπτωση, να τροποποιούνται ή να καταργούνται, σε στενή συνεργασία μεταξύ των Κρατών μελών και της Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

ΤΙΤΛΟΣ I Γενικές διατάξεις

Άρθρο 1

1. Η παρούσα οδηγία αφορά τις συναλλαγές νωπών κρεάτων που προέρχονται από κατοικίδια ζώα, των ακολούθων ειδών: όρνιθες, ινδιάνοι, μελεαγρίδες, πάπιες και χήνες.

2. Θεωρούνται ως κρέατα πουλερικών όλα τα τμήματα των ζώων αυτών, τα οποία είναι κατάλληλα για την ανθρώπινη κατανάλωση.

3. Θεωρούνται ως νωπά, όλα τα κρέατα πουλερικών, τα οποία δεν έχουν υποστεί καμμία επεξεργασία, που να εξασφαλίζει τη συντήρησή τους- εν τούτοις, τα κρέατα πουλερικών, τα οποία συντηρούνται δια του ψύχους, θεωρούνται ως νωπά κατά την εφαρμογή της παρούσης οδηγίας.

Άρθρο 2

Κατά την έννοια της παρούσης οδηγίας νοούνται ως:

α) σφάγιο: ολόκληρο το σώμα πουλερικού μετά την αφαίμαξη, την αποπτίλωση και τον εκσπλαχνισμό- εν τούτοις, η αφαίρεση των νεφρών, καθώς και η αποκοπή των άκρων στο ύψος του ταρσού και η αφαίρεση της κεφαλής είναι προαιρετικές-

β) τμήματα σφαγίου: τα τμήματα του σφαγίου ως καθορίζεται υπό α)-

γ) παραπροϊόντα: τα νωπά κρέατα, διάφορα εκείνων του σφαγίου, ως καθορίζεται υπό α), ακόμη και αν ευρίσκονται σε φυσική συνοχή με το σφάγιο-

δ) εντόσθια: τα παραπροϊόντα, τα οποία ευρίσκονται μέσα στη θωρακική, κοιλιακή και πυελική κοιλότητα, συμπεριλαμβανομένων της τραχείας και του οισοφάγου και, κατά περίπτωση, του προλόβου-

ε) υγειονομική εξέταση προ της σφαγής: η εξέταση των ζώντων πουλερικών, σύμφωνα προς το κεφάλαιο III του παραρτήματος I-

στ) υγειονομική επιθεώρηση μετά τη σφαγή: επιθεώρηση των εσφαγμένων πουλερικών στο σφαγείο, αμέσως μετά τη σφαγή, σύμφωνα προς το κεφάλαιο V του παραρτήματος I-

ζ) επίσημος κτηνίατρος: ο κτηνίατρος που ορίζεται από την αρμόδια κεντρική αρχή του Κράτους μέλους-

η) βοηθός: τεχνικός που διορίζεται επίσημα από την αρμόδια κεντρική αρχή του Κράτους μέλους, για να βοηθά τον επίσημο κτηνίατρο.

θ) χώρα αποστολής: το Κράτος μέλος από το οποίο τα νωπά κρέατα πουλερικών αποστέλλονται προς ένα άλλο Κράτος μέλος-

ι) χώρα προορισμού: Το Κράτος μέλος προς το οποίο αποστέλλονται νωπά κρέατα πουλερικών που προέρχονται από άλλο Κράτος μέλος.

ΤΙΤΛΟΣ II Διατάξεις περί των ενδοκοινοτικών συναλλαγών και των συναλλαγών στο εσωτερικό των Κρατών μελών

Άρθρο 3

1. Κάθε Κράτος μέλος μεριμνά ώστε, υπό την επιφύλαξη των διατάξεων του άρθρου II, να γίνονται αποδεκτά στις συναλλαγές μόνο τα νωπά κρέατα πουλερικών που ανταποκρίνονται στους ακόλουθους όρους:

α) να έχουν αποκτηθεί σε εγκεκριμένο και ελεγχόμενο σφαγείο, σύμφωνα με το άρθρο 5 παράγραφος 1-

β) να προέρχονται από ζώο που έχει υποβληθεί σε υγειονομική εξέταση προ της σφαγής, που διενεργείται από επίσημο κτηνίατρο ή από βοηθούς σύμφωνα με τις διατάξεις του άρθρου 4 και θεωρείται μετά από την εξέταση αυτή κατάλληλο προς σφαγή για τις συναλλαγές νωπών κρεάτων πουλερικών-

γ) να έχουν επεξεργασθεί υπό ικανοποιητικούς όρους υγιεινής, σύμφωνα με τις διατάξεις του κεφαλαίου VI του παραρτήματος I-

δ) να έχουν υποβληθεί σε υγειονομική επιθεώρηση μετά τη σφαγή που διενεργείται από επίσημο κτηνίατρο ή από βοηθούς σύμφωνα με τις διατάξεις του άρθρου 4 και να έχουν κριθεί κατάλληλα για την ανθρώπινη κατανάλωση, σύμφωνα με τις διατάξεις του κεφαλαίου VI του παραρτήματος I-

ε) να φέρουν σήμανση καταλληλότητος, σύμφωνα με τις διατάξεις του κεφαλαίου VII του παραρτήματος I-

στ) σύμφωνα με τις διατάξεις του κεφαλαίου IX του παραρτήματος I, να εναποθηκεύονται μετά την επιθεώρηση που έπεται της σφαγής, υπό ικανοποιητικούς όρους υγιεινής στο εσωτερικό των εγκεκριμένων και ελεγχομένων σφαγείων, σύμφωνα με το άρθρο 5, παράγραφος 1 ή στο εσωτερικό των ψυκτικών εγκαταστάσεων των εγκεκριμένων και ελεγχομένων κατά την έννοια του άρθρου 5 παράγραφος 4-

ζ) να συσκευάζονται καταλλήλως και να μεταφέρονται, υπό ικανοποιητικούς όρους υγιεινής, σύμφωνα με τις διατάξεις των κεφαλαίων X και XI του παραρτήματος I.

2. Εξαιρούνται των συναλλαγών:

α) τα νωπά κρέατα πουλερικών, τα οποία είναι επεξεργασμένα με οξυγονούχο ύδωρ ή με άλλες ουσίες, που προκαλούν αποχρωματισμό ή με φυσικά ή τεχνητά χρωστικά-

β) τα νωπά κρέατα πουλερικών τα οποία είναι επεξεργασμένα με αντιβιοτικά ή συντηρητικά ή τρυφεροποιητικές ουσίες-

γ) τα νωπά κρέατα πουλερικών τα οποία είναι επεξεργασμένα με αρωματικές ουσίες.

3. Εν τούτοις, αν η χώρα προορισμού το επιτρέπει, οι όροι που αναφέρονται στην παράγραφο 1, δεν είναι υποχρεωτικοί για τα κρέατα που προορίζονται για χρήση διάφορο της ανθρώπινης καταναλώσεως- στην περίπτωση αυτή, η χώρα προορισμού λαμβάνει όλα τα μέτρα, τα οποία επιτρέπουν την αποφυγή χρησιμοποιήσεως των κρεάτων για διαφορετικούς σκοπούς από εκείνους που προορίζονται.

4. Οι όροι της παραγράφου 1 δεν εφαρμόζονται στα νωπά κρέατα πουλερικών, τα οποία προέρχονται από παραγωγό πουλερικών που διαθέτει την παραγωγή του, σε μεμονωμένες περιπτώσεις, απ' ευθείας στον τελικό καταναλωτή για προσωπική του κατανάλωση, εξαιρέσει της πλανοδίου πωλήσεως, της πωλήσεως δι' αλληλογραφίας ή της πωλήσεως σε αγορά.

Άρθρο 4

1. Κατά τις υγειονομικές διατάξεις προ και μετά την σφαγή και κατά τον έλεγχο των υγειονομικών όρων που πρέπει να πληρούν τα σφαγεία, σύμφωνα με τις διατάξεις των κεφαλαίων II και IV του παραρτήματος I, ο επίσημος κτηνίατρος δύναται να πλαισιώνεται από βοηθούς, οι οποίοι ενεργούν υπό τον έλεγχό του και υπ' ευθύνη του.

2. Γίνονται αποδεκτοί ως βοηθοί μόνον εκείνοι οι οποίοι πληρούν τους όρους που προβλέπονται στο παράρτημα II. Μετά από πρόταση της Επιτροπής, το Συμβούλιο θεσπίζει λεπτομερέστερους κανόνες, όσον αφορά το επίπεδο εκπαιδεύσεως των βοηθών, όπως αυτό προσδιορίζεται στο παράρτημα II αριθ. 1 β) και δ) και αριθ. 4.

3. Οι βοηθοί βοηθούν τον επίσημο κτηνίατρο μόνο στις ακόλουθες εργασίες:

- στον έλεγχο της εφαρμογής των υγειονομικών διατάξεων που προβλέπονται στα κεφάλαια II και IV του παραρτήματος I-

- στη διαπίστωση ελλείψεως των ενδείξεων που αναφέρονται στο παράρτημα I κεφάλαιο III αριθ. 12, κατά την υγειονομική εξέταση προ της σφαγής-

- στη διαπίστωση ότι οι περιπτώσεις που αναφέρονται στο παράρτημα I κεφάλαιο VI αριθ. 28 δεν προκύπτουν κατά την υγειονομική επιθεώρηση μετά τη σφαγή.

Άρθρο 5

1. H αρμόδια κεντρική αρχή του Κράτους μέλους στο έδαφος του οποίου ευρίσκεται το σφαγείο μεριμνά, ώστε η έγκριση που προβλέπεται στο άρθρο 3 παράγραφος 1 υπό α), να χορηγείται μόνο αν τηρούνται οι διατάξεις των κεφαλαίων I και II του παραρτήματος I και αν το σφαγείο αυτό δύναται να πληροί τους άλλους όρους του παραρτήματος αυτού- μεριμνά επίσης για τον έλεγχο από επίσημο κτηνίατρο τηρήσεως των διατάξεων αυτών και για την ανάκληση της εγκρίσεως, εφ' όσον μία ή περισσότερες διατάξεις δεν τηρούνται πλέον.

2. Όλα τα εγκεκριμένα σφαγεία καταχωρούνται σε κατάλογο και σε κάθε σφαγείο χορηγείται αριθμός κτηνιατρικής εγκρίσεως. Κάθε Κράτος μέλος ανακοινώνει στα Κράτη μέλη και στην Επιτροπή τον κατάλογο των εγκεκριμένων σφαγείων, καθώς και τον αριθμό της κτηνιατρικής εγκρίσεώς τους και πληροφορεί αυτά κατά περίπτωση, περί της ανακλήσεως μιας εγκρίσεως.

3. Όταν Κράτος μέλος κρίνει ότι σε σφαγείο άλλου Κράτους μέλους οι όροι από τους οποίους εξαρτάται η έγκριση, δεν έχουν τηρηθεί ή δεν τηρούνται πλέον, πληροφορεί περί αυτού την αρμόδια κεντρική αρχή του Κράτους αυτού. Αυτή λαμβάνει όλα τα αναγκαία μέτρα και ανακοινώνει στην αρμόδια κεντρική αρχή του πρώτου Κράτους μέλους τις ληφθείσες αποφάσεις και το αιτιολογικό των αποφάσεων αυτών.

Εάν αυτό το Κράτος μέλος φοβάται ότι τα μέτρα αυτά δεν έχουν ληφθεί ή δεν είναι επαρκή, δύναται να προσφύγει στην Επιτροπή, η οποία αναθέτει σε έναν ή περισσότερους πραγματογνώμονες κτηνιάτρους τη διατύπωση γνώμης. Λαμβανομένης υπόψη της γνώμης αυτής, δύναται να επιτρέπεται στα Κράτη μέλη, σύμφωνα με τη διαδικασία που προβλέπεται στο άρθρο 12, να αρνούνται προσωρινά την εισαγωγή στο έδαφός τους νωπών κρεάτων πουλερικών που προέρχονται από το σφαγείο αυτό.

Η έγκριση που αναφέρεται ανωτέρω δύναται να ανακαλείται, σύμφωνα με τη διαδικασία που προβλέπεται στο άρθρο 12, λαμβανομένης υπόψη νέας γνώμης, η οποία έχει διατυπωθεί από έναν ή περισσότερους πραγματογνώμονες κτηνιάτρους.

Οι πραγματογνώμονες κτηνίατροι πρέπει να έχουν διαφορετική εθνικότητα από τα Κράτη μέλη που έχουν τη διαφορά.

Η Επιτροπή καθορίζει, μετά από διαβούλευση των Κρατών μελών, τις γενικές λεπτομέρειες εφαρμογής της παρούσης παραγράφου, ιδίως όσον αφορά το διορισμό των πραγματογνωμόνων κτηνιάτρων και τη διαδικασία που πρέπει να ακολουθείται κατά τη διατύπωση της γνώμης τους.

4. Ακόμη και όταν πρόκειται για ψυκτικές εγκαταστάσεις που ευρίσκονται εκτός σφαγείου, παραμένουν, όσον αφορά την εναποθήκευση των νωπών κρεάτων πουλερικών, υπό τον έλεγχο επίσημου κτηνιάτρου.

Η αρμοδία κεντρική αρχή του Κράτους μέλους στο έδαφος του οποίου ευρίσκεται η ψυκτική εγκατάσταση είναι υπεύθυνη για την έγκριση της εγκαταστάσεως αυτής καθώς και για την ανάκληση της εγκρίσεως όσον αφορά την εναποθήκευση νωπών κρεάτων πουλερικών.

Άρθρο 6

Υπό την επιφύλαξη των διατάξεων του άρθρου 3 παράγραφος 2 και μέχρι ενάρξεως ισχύος ενδεχομένων κοινοτικών διατάξεων, δεν θίγονται από την παρούσα οδηγία οι διατάξεις των Κρατών μελών που αφορούν:

α) τους όρους σχετικά με την έγκριση των ψυκτικών εγκαταστάσεων που αναφέρονται στο άρθρο 5 παράγραφος 4 και στην ενδεχόμενη ανάκληση της εγκρίσεως αυτής-

β) την επεξεργασία πουλερικών με ουσίες που δύνανται να καταστήσουν ενδεχομένως την κατανάλωση νωπών κρεάτων πουλερικών επικίνδυνη ή επιβλαβή για την ανθρώπινη υγεία καθώς και την απορρόφηση από τα πουλερικά ουσιών όπως: αντιβιοτικά, οιστρογόνα, θυρεοστατικά, τρυφεροποιητικά, παρασιτοκτόνα, ζιζανιοκτόνα ή αρσενικούχες και αντιμονιακές ουσίες-

γ) την προσθήκη στα νωπά κρέατα πουλερικών ξένων ουσιών, καθώς και την επεξεργασία τους με ιονίζουσες ή υπεριώδεις ακτίνες.

Άρθρο 7

Δεν θίγονται από την παρούσα οδηγία τα μέσα προσφυγής τα οποία παρέχονται από την ισχύουσα στα Κράτη μέλη νομοθεσία κατά των αποφάσεων των αρμοδίων αρχών και τα οποία προβλέπονται από την παρούσα οδηγία.

ΤΙΤΛΟΣ III Διατάξεις που αφορούν αποκλειστικά τις ενδοκοινοτικές συναλλαγές

Άρθρο 8

Κάθε Κράτος μέλος μεριμνά ώστε, τα νωπά κρέατα πουλερικών που αποστέλλονται προς το έδαφος άλλου Κράτους μέλους, να συνοδεύονται, κατά τη διάρκεια της μεταφοράς τους προς τη χώρα προορισμού, από πιστοποιητικό καταλληλότητος, σύμφωνα με το κεφάλαιο III του παραρτήματος I.

Άρθρο 9

1. Υπό την επιφύλαξη των δικαιωμάτων, τα οποία προκύπτουν από τις διατάξεις του άρθρου 5 παράγραφος 3 δεύτερο εδάφιο δεύτερη φράση, Κράτος μέλος δύναται να απαγορεύει τη θέση σε κυκλοφορία στο έδαφός του νωπών κρεάτων πουλερικών που προέρχονται από άλλο Κράτος μέλος, εφ' όσον έχει διαπιστωθεί, κατά την υγειονομική επιθεώρηση που πραγματοποιείται στη χώρα προορισμού:

α) ότι τα κρέατα αυτά είναι ακατάλληλα για την ανθρώπινη κατανάλωση, ή

β) ότι οι διατάξεις του άρθρου 3, του άρθρου 8 ή του άρθρου 14 δεν έχουν τηρηθεί.

2. Οι αποφάσεις που λαμβάνονται δυνάμει της παραγράφου 1 πρέπει να επιτρέπουν την επανεξαγωγή των νωπών κρεάτων πουλερικών, μετά από αίτηση του αποστολέως ή του εντολοδόχου αυτού, εφ' όσον υγειονομικοί λόγοι δεν αντιτίθενται σ' αυτό. Οπωσδήποτε θα λαμβάνονται μέτρα ασφαλείας για την αποφυγή καταχρηστικής χρησιμοποιήσεως των κρεάτων αυτών.

3. Οι αποφάσεις αυτές πρέπει να ανακοινώνονται στον αποστολέα ή στον εντολοδόχο του, με την ένδειξη των αιτιολογικών. Οι αιτιολογημένες αυτές αποφάσεις, εφ' όσον υποβάλλεται αίτηση περί αυτού, ανακοινώνονται αμέσως σ' αυτόν εγγράφως και με μνεία των μέσων προσφυγής που προβλέπονται από την ισχύουσα νομοθεσία καθώς και των τύπων και των προθεσμιών εντός των οποίων δύνανται να ασκούνται.

4. Όταν οι αποφάσεις αυτές βασίζονται στη διαπίστωση μεταδοτικής ασθενείας, επικίνδυνης για την υγεία του ανθρώπου, αλλοιώσεως ή σοβαρής παραλείψεως των διαταξεων της παρούσης οδηγίας, ανακοινώνονται επίσης αμέσως και με την ένδειξη των αιτιολογικών, στην αρμόδια κεντρική αρχή της χώρας αποστολής.

Άρθρο 10

Κάθε Κράτος μέλος παρέχει στους αποστολείς, των οποίων τα νωπά κρέατα πουλερικών δεν δύνανται να τεθούν σε κυκλοφορία στο έδαφός του, σύμφωνα με το άρθρο 9 παράγραφος 1, το δικαίωμα να λαμβάνουν τη γνώμη πραγματογνώμονος κτηνιάτρου. Κάθε Κράτος μέλος ενεργεί κατά τέτοιο τρόπο ώστε οι πραγματογνώμονες κτηνίατροι, πριν οι αρμόδιες αρχές λάβουν άλλα μέτρα, όπως η καταστροφή των κρεάτων, να έχουν τη δυνατότητα να καθορίζουν αν πληρούνται οι όροι του άρθρου 9 παράγραφος 1.

Ο πραγματογνώμων κτηνίατρος πρέπει να έχει την εθνικότητα Κράτους μέλους, διάφορου της χώρας αποστολής ή της χώρας προορισμού.

Η Επιτροπή καταρτίζει, μετά από πρόταση των Κρατών μελών, τον κατάλογο των πραγματογνωμόνων κτηνιάτρων, στους οποίους δύναται να ανατίθεται η διατύπωση παρομοίων γνωμών. Αυτή καθορίζει, μετά από διαβουλεύσεις των Κρατών μελών, τις γενικές λεπτομέρειες εφαρμογής, ιδίως όσον αφορά τη διαδικασία που πρέπει να ακολουθείται κατά τη διατύπωση των γνωμών αυτών.

Άρθρο 11

1. Υπό την επιφύλαξη των παραγράφων 2 μέχρι 4, οι διατάξεις των Κρατών μελών σε θέματα υγειονομικού ελέγχου κατά τις συναλλαγές ζώντων πουλερικών και νωπών κρεάτων πουλερικών εξακολουθούν να εφαρμόζονται μέχρις ενάρξεως ισχύος ενδεχομένων κοινοτικών διατάξεων.

2. Ένα Κράτος μέλος δύναται, αν υπάρχει κίνδυνος μεταδόσεως ασθενειών των ζώων με την εισαγωγή στο έδαφός του νωπών κρεάτων πουλερικών προελεύσεως άλλου Κράτους μέλους, να λαμβάνει τα ακόλουθα μέτρα:

α) σε περίπτωση εμφανίσεως επιζωοτικής ασθένειας σε αυτό το άλλο Κράτος μέλος, δύναται προσωρινά να απαγορεύει ή να περιορίζει την εισαγωγή αυτών των νωπών κρεάτων πουλερικών που προέρχονται από τμήματα του εδάφους του Κράτους αυτού όπου εμφανίσθηκε η ασθένεια-

β) στην περίπτωση κατά την οποία επιζωοτική ασθένεια λαμβάνει εκτεταμένο χαρακτήρα ή στην περίπτωση εμφανίσεως νέας σοβαρής και μεταδοτικής ασθενείας των ζώων, δύναται προσωρινά να απαγορεύει ή να περιορίζει την εισαγωγή των νωπών αυτών κρεάτων πουλερικών από το σύνολο του εδάφους του Κράτους αυτού.

3. Κάθε Κράτος μέλος πρέπει να ανακοινώνει αμέσως στα άλλα Κράτη μέλη και στην Επιτροπή την εμφάνιση στο έδαφός του οποιασδήποτε ασθενείας που αναφέρεται στην παράγραφο 2 και τα μέτρα τα οποία έχει λάβει για την καταπολέμησή της. Πρέπει επίσης να ανακοινώνει αμέσως σε αυτά την εξάλειψη της ασθενείας.

4. Τα μέτρα που λαμβάνονται από τα Κράτη μέλη βάσει της παραγράφου 2 καθώς και η κατάργησή τους πρέπει να ανακοινώνονται αμέσως στα άλλα Κράτη μέλη και στην Επιτροπή με την ένδειξη των λόγων.

Δύναται να αποφασίζεται σύμφωνα με τη διαδικασία που προβλέπεται στο άρθρο 12, ενδεχόμενη τροποποίηση των μέτρων αυτών, ιδίως προς εξασφάλιση του συντονισμού τους με τα μέτρα που λαμβάνονται από τα άλλα Κράτη μέλη ή ενδεχόμενη κατάργησή τους.

5. Αν προκύψει η κατάσταση που προβλέπεται στην παράγραφο 2 και κριθεί αναγκαίο ώστε και άλλα Κράτη μέλη να εφαρμόσουν τα μέτρα που λαμβάνονται δυνάμει της εν λόγω παραγράφου και που τροποποιούνται ενδεχομένως σύμφωνα με την παράγραφο 4, θεσπίζονται οι κατάλληλες διατάξεις σύμφωνα με τη διαδικασία που καθορίζεται στο άρθρο 12.

Άρθρο 12

1. Στις περιπτώσεις κατά τις οποίες γίνεται αναφορά στη διαδικασία που καθορίζεται στο παρόν άρθρο, η Μόνιμη Κτηνιατρική Επιτροπή, η οποία έχει συσταθεί με την απόφαση του Συμβουλίου της 15ης Οκτωβρίου 1968, καλουμένη στο εξής η "επιτροπή", συγκαλείται αμέσως από τον πρόεδρό της, είτε με δική του πρωτοβουλία, είτε κατόπιν αιτήσεως Κράτους μέλους.

2. Στην επιτροπή, οι ψήφοι των Κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν ψηφίζει.

3. Ο αντιπρόσωπος της Επιτροπής υποβάλλει σχέδιο των μέτρων που πρέπει να ληφθούν. Η επιτροπή διατυπώνει τη γνώμη της επί των μέτρων αυτών εντός προθεσμίας δύο ημερών. Αποφαίνεται με πλειοψηφία δώδεκα ψήφων.

4. Η Επιτροπή θεσπίζει τα μέτρα και τα θέτει αμέσως σε εφαρμογή, εφ' όσον είναι σύμφωνα με τη γνώμη της επιτροπής. Αν δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει αμέσως στο Συμβούλιο πρόταση περί των μέτρων που πρέπει να ληφθούν. Το Συμβούλιο λαμβάνει τα μέτρα με ειδική πλειοψηφία.

Αν, κατά τη λήξη προθεσμίας δεκαπέντε ημερών από της ημερομηνίας κατά την οποία έχει συγκληθεί, το Συμβούλιο δεν έχει θεσπίσει τα μέτρα, η Επιτροπή αποφασίζει τα προτεινόμενα μέτρα και τα θέτει αμέσως σε εφαρμογή, εκτός της περιπτώσεως κατά την οποία το Συμβούλιο έχει αποφανθεί με απλή πλειοψηφία κατά των εν λόγω μέτρων.

Άρθρο 13

Οι διατάξεις του άρθρου 12 εφαρμόζονται για περίοδο δεκαοκτώ μηνών από της ημερομηνίας κατά την οποία η επιτροπή θα έχει συγκληθεί για πρώτη φορά, είτε κατ' εφαρμογή του άρθρου 12 παράγραφος 1, είτε βάσει οποιασδήποτε άλλης ανάλογης ρυθμίσεως.

Άρθρο 14

1. Τα Κράτη μέλη απαγορεύουν τη χρήση της μεθόδου ψύξεως των πουλερικών που καλείται "Spinchiller" και η οποία χρησιμοποιείται επί του παρόντος. Η απαγόρευση αυτή είναι υποχρεωτική μόνο από την 1η Ιανουαρίου 1976.

2. Μετά από διαβούλευση των Κρατών μελών στα πλαίσια της Μονίμοου Κτηνιατρικής Επιτροπής, η Επιτροπή υποβάλλει στο Συμβούλιο, πριν από την 1η Ιανουαρίου 1972, έκθεση περί της υπάρξεως μιας ή περισσοτέρων μεθόδων ψύξεως αντικαταστάσεως.

3. Η ημερομηνία που προβλέπεται στην παράγραφο 1 μετατίθεται την 1η Ιανουαρίου 1977, εκτός αν το Συμβούλιο, μετά από πρόταση της Επιτροπής, διαπιστώσει, πριν από την 1η Ιανουαρίου 1972, ότι έχουν ανακαλυφθεί μία ή περισσότερες νέες μέθοδοι, βιομηχανικώς εκμεταλλεύσιμες.

ΤΙΤΛΟΣ IV Τελικές Διατάξεις

Άρθρο 15

Μέχρις ενάρξεως ισχύος των κοινοτικών διατάξεων περί εισαγωγών νωπών κρεάτων πουλερικών προελεύσεως τρίτων χωρών, τα Κράτη μέλη εφαρμόζουν στις εισαγωγές αυτές διατάξεις τουλάχιστον αντίστοιχες με αυτές που προκύπτουν από την παρούσα οδηγία.

Άρθρο 16

Υπό την επιφύλαξη των διατάξεων του άρθρου 14, τα Κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις, προκειμένου να συμμορφωθούν με τις διατάξεις της παρούσας οδηγίας και των παραρτημάτων της:

α) όσον αφορά τις ενδοκοινοτικές συναλλαγές: εντός δύο ετών μετά την κοινοποίηση της οδηγίας-

β) όσον αφορά τα νωπά κρέατα πουλερικών, που ελήφθησαν και ετέθησαν σε κυκλοφορία στο έδαφός τους: εντός προθεσμίας κατ' ανώτατο όριο πέντε ετών από της κοινοποιήσεως της οδηγίας.

Αυτά ενημερώνουν αμέσως περί τούτου την Επιτροπή.

Άρθρο 17

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 15 Φεβρουαρίου 1971.

Για το Συμβούλιο

Ο Πρόεδρος

M. COINTAT

(1) ΕΕ αριθ. 109 της 9.7.1964, σ. 1721/64.

(2) ΕΕ αριθ. 117 της 19.6.1967, σ. 2301/67.

ΠΑΡΑΡΤΗΜΑ I

ΚΕΦΑΛΑΙΟ I ΟΡΟΙ ΥΓΙΕΙΝΗΣ ΠΟΥ ΑΝΑΦΕΡΟΝΤΑΙ ΣΤΑ ΣΦΑΓΕΙΑ 1. Τα σφαγεία πρέπει να περιλαμβάνουν:

α) Χώρο ή υπόστεγο, αρκετά ευρύ, που δύναται να καθαρίζεται και να απολυμαίνεται εύκολα, για την προ της σφαγής εξέταση των πουλερικών.

β) Ειδικό χώρο, ο οποίος δύναται να καθαρίζεται και να απολυμαίνεται εύκολα, που προορίζεται για τα ασθενή και ύποπτα ασθενείας πουλερικά.

γ) Χώρο σφαγής τέτοιων διαστάσεων, ώστε οι εργασίες αναισθητοποιήσεως και αφαιμάξεως, αφ' ενός, και αποπτιλώσεως, ενδεχομένως συνοδευομένης από εμβάπτιση σε θερμό ύδωρ (ζεμάτισμα), αφ' ετέρου, να πραγματοποιούνται η κάθε μία σε ιδιαίτερους χώρους. Οποιαδήποτε επικοινωνία μεταξύ του χώρου σφαγής και του χώρου ή του υποστέγου που προβλέπεται υπό α), εκτός από το περιορισμένο άνοιγμα που προορίζεται για την αποκλειστική διάβαση των προς σφαγή πουλερικών, πρέπει να είναι εφοδιασμένη με πόρτα αυτομάτου κλεισίματος.

δ) Χώρο εκσπλαχνισμού και πρώτης συσκευασίας τέτοιων διαστάσεων, ώστε οι εργασίες εκσπλαχνισμού να πραγματοποιούνται σε χώρο αρκετά απομακρυσμένο από τα άλλα σημεία εργασίας ή απομονωμένο από τα τελευταία αυτά με χώρισμα, ώστε να αποφεύγεται η ρύπανσή τους. Οποιαδήποτε επικοινωνία μεταξύ του χώρου εκσπλαχνισμού και πρώτης συσκευασίας και του χώρου σφαγής, εκτός από το περιορισμένο άνοιγμα που προορίζεται για την αποκλειστική μετακίνηση των εσφαγμένων ζώων, πρέπει να είναι εφοδιασμένη με πόρτα αυτομάτου κλεισίματος.

ε) Σε περίπτωση ανάγκης, χώρο αποστολής.

στ) Χώρο ή χώρους ψυκτικούς αρκετά ευρείς.

ζ) Χώρο ή διαρρύθμιση για τη συγκέντρωση των πτίλων, εκτός αν αυτά αντιμετωπίζονται ως απορρίμματα.

η) Ειδικούς χώρους, οι οποίοι κλειδώνουν και προορίζονται αντίστοιχα, για την εναποθήκευση αφ' ενός των δεσμευθέντων κρεάτων και αφ' ετέρου των μη υγιεινών κρεάτων, τα οποία έχουν κριθεί ακατάλληλα για την ανθρώπινη κατανάλωση καθώς και για τα απορρίμματα, εφ' όσον τα κρέατα και τα απορρίμματα αυτά δεν απομακρύνονται καθημερινά από το σφαγείο.

θ) Ειδικό χώρο που προορίζεται για την τεχνική επεξεργασία ή την καταστροφή των κρεάτων τα οποία κρίνονται ακατάλληλα για την ανθρώπινη κατανάλωση, σύμφωνα με τον αριθ. 28 και εκείνων τα οποία σύμφωνα με τον αριθ. 29 αποκλείονται της ανθρώπινης καταναλώσεως, των απορριμμάτων και των υποπροϊόντων σφαγής για βιομηχανική χρήση, εφόσον η τεχνική επεξεργασία ή η καταστροφή αυτή πραγματοποιείται μέσα στην εγκατάσταση.

ι) Βεστιάρια, νιπτήρες και ντους καθώς και W.C. με καταιωνισμό ύδατος, των τελευταίων μη δυναμένων να επικοινωνούν απ' ευθείας με τους χώρους εργασίας- οι νιπτήρες πρέπει να είναι εφοδιασμένοι με θερμό και ψυχρό τρεχούμενο ύδωρ, με συσκευές για τον καθαρισμό και την απολύμανση των χεριών, καθώς και με χειρόμακτρα μιας χρήσεως: οι νιπτήρες πρέπει να είναι τοποθετημένοι κοντά στα W.C.

ια) Χώρο ειδικά διευθετημένο για την κόπρο, εφ' όσον αυτή δεν απομακρύνεται αμέσως κατά τρόπο υγιεινό.

ιβ) Χώρο και αρκετές συσκευές για τον καθαρισμό και την απολύμανση των κλωβών και των οχημάτων.

ιγ) Χώρο κατάλληλα διευθετημένο, ο οποίος κλειδώνει, στην αποκλειστική διάθεση της κτηνιατρικής υπηρεσίας.

ιδ) Στους χώρους εργασίας, αρκετές συσκευές για τον καθαρισμό και την απολύμανση των χεριών και του υλικού εργασίας- οι συσκευές αυτές πρέπει να ευρίσκονται όσο το δυνατό πλησιέστερα στις θέσεις εργασίας- οι κρουνοί δεν πρέπει να τίθενται σε λειτουργία με τα χέρια- οι εγκαταστάσεις αυτές πρέπει να είναι εφοδιασμένες με θερμό ή ψυχρό τρεχούμενο ύδωρ, με μέσα καθαρισμού και απολυμάνσεως καθώς και με χειρόμακτρα μιας χρήσεως- για τον καθαρισμό των εργαλείων, το ύδωρ πρέπει να έχει θερμοκρασία όχι κατώτερη των + 82oC.

ιε) Διαρρυθμίσεις τέτοιες ώστε να καθίσταται δυνατή η διεξαγωγή ανά πάσα στιγμή και κατά τρόπο αποτελεσματικό των εργασιών κτηνιατρικής επιθεωρήσεως που περιγράφονται στην παρούσα οδηγία.

ιστ) Καλή περίφραξη του σφαγείου.

ιζ) Υπό την επιφύλαξη των διατάξεων υπό α), β), γ) και δ), ικανοποιητικό διαχωρισμό μεταξύ του καθαρού και του ρυπαρού τμήματος του σφαγείου.

ιη) Στους χώρους που αναφέρονται από α) μέχρι ι):

- δάπεδο αδιάβροχο και από άσηπτα υλικά το οποίο δύναται να καθαρίζεται και να απολυμαίνεται εύκολα, διαρρυθμισμένο κατά τέτοιο τρόπο ώστε να επιτρέπει την εύκολη ροή του ύδατος-

- τοίχους λείους, με επένδυση ή βαφή, ύψους τουλάχιστον 2 μέτρων που δύνανται να πλένονται και ανοικτού χρώματος, και των οποίων οι μεταξύ τους γωνίες και οι γωνίες μετά του εδάφους είναι στρογγυλευμένες.

ιθ) Επαρκή αερισμό και, εφ' όσον είναι αναγκαίο, καλή έξοδο των αναθυμιάσεων.

κ) Επαρκή φωτισμό, φυσικό ή τεχνητό, που να μην αλλοιώνει τα χρώματα εντός των χώρων που προορίζονται για τα ζώντα ή σφαγμένα πουλερικά.

κα) Εγκατάσταση που επιτρέπει τον επαρκή εφοδιασμό σε ύδωρ αποκλειστικά πόσιμο, υπό πίεση και σε αρκετή ποσότητα- εν τούτοις, κατ' εξαίρεση, επιτρέπεται η χρήση μη ποσίμου ύδατος για την παραγωγή ατμού, υπό την επιφύλαξη ότι οι αγωγοί οι εγκατεστημένοι για το σκοπό αυτό δεν επιτρέπουν τη χρησιμοποίηση αυτού του ύδατος για άλλους σκοπούς- εξ άλλου, δύναται να επιτρέπεται, κατ' εξαίρεση, η χρήση μη ποσίμου ύδατος για την ψύξη των ψυκτικών μηχανημάτων. Οι αγωγοί του μη ποσίμου ύδατος πρέπει να βάφονται με ερυθρό χρώμα και να μη διέρχονται μέσα από τους χώρους όπου ευρίσκονται τα κρέατα.

κβ) Εγκατάσταση που προμηθεύει υπό πίεση και σε επαρκή ποσότητα θερμό πόσιμο ύδωρ.

κγ) Σύστημα αποχετεύσεως των ακαθάρτων υδάτων που ανταποκρίνονται στις απαιτήσεις της υγιεινής.

κδ) Κατάλληλες συσκευές για την προστασία από τα ανεπιθύμητα ζώα όπως έντομα, τρωκτικά κλπ.

κε) Εργαλεία και υλικό εργασίας, καθώς και υλικό που έρχεται σε επαφή με το πουλερικό κατά τη διάρκεια της συντηρήσεως από αναλλοίωτα συστατικά, τα οποία καθαρίζονται και απολυμαίνονται εύκολα.

κστ) Ειδικά δοχεία, στεγανά, αναλλοίωτα και μη δυνάμενα να παραβιάζονται για τη συγκέντρωση των κρεάτων που κρίνονται ακατάλληλα για την ανθρώπινη κατανάλωση, κατά την έννοια του κεφαλαίου VI αριθ. 28.

ΚΕΦΑΛΑΙΟ II ΥΓΙΕΙΝΗ ΤΟΥ ΠΡΟΣΩΠΙΚΟΥ, ΤΩΝ ΧΩΡΩΝ, ΤΟΥ ΥΛΙΚΟΥ ΚΑΙ ΤΩΝ ΕΡΓΑΛΕΙΩΝ ΣΤΑ ΣΦΑΓΕΙΑ 2. Απαιτείται η τελειότερη δυνατή καθαριότητα εκ μέρους του προσωπικού, καθώς και των χώρων, του υλικού και των εργαλείων.

α) Το προσωπικό πρέπει ιδίως να φέρει ενδύματα εργασίας και κάλυμμα κεφαλής καθαρά, ανοικτού χρώματος και τα οποία δύνανται να πλένονται εύκολα. Το προσωπικό που απασχολείται στη σφαγή των ζώων, στην εργασία και το χειρισμό των κρεάτων, υποχρεούται να πλένει και να απολυμαίνει τα χέρια του πολλές φορές κατά την ίδια εργάσιμη ημέρα όπως και σε κάθε επανάληψη της εργασίας. Τα άτομα, τα οποία έχουν έλθει σε επαφή με ασθενή ζώα ή μολυσμένο κρέας, πρέπει αμέσως να πλένουν επιμελώς τα χέρια τους και τους βραχίονες με θερμό ύδωρ και στη συνέχεια να τα απολυμαίνουν. Απαγορεύεται το κάπνισμα εντός των χώρων εργασίας και εναποθηκεύσεως.

β) Εξαιρέσει των ζώων, τα οποία χρησιμοποιούνται για τη δραστηριότητα της εγκαταστάσεως, κανένας σκύλος ή γάτα ή άλλο ζώο εκτός από τα πουλερικά που προορίζονται για σφαγή και τα οποία αναφέρονται στο άρθρο 1 παράγραφος 1 δεν πρέπει να ευρίσκονται στα σφαγεία. Η απαγόρευση αυτή δεν ισχύει για τους κονίκλους και τα πτηνά εκτός εκείνων που αναφέρονται στο άρθρο 1 παράγραφος 1 και προορίζονται για άμεση σφαγή, εφ' όσον δεν έχουν παραμείνει, σφαγεί, παρασκευασθεί ή εναποθηκευθεί συγχρόνως με τα πουλερικά και στους ίδιους χώρους. Η καταστροφή των τρωκτικών, των εντόμων και κάθε άλλου βλαβερού ζωυφίου πρέπει να πραγματοποιείται συστηματικά.

γ) Οι χώροι που απαριθμούνται στο κεφάλαιο I αριθμός 1 υπό α), β), γ), δ) και ε) πρέπει να καθαρίζονται και απολυμαίνονται επιμελώς και οπωσδήποτε κατά το τέλος των ημερησίων εργασιών.

δ) Τα κλουβιά που χρησιμοποιούνται για τη μεταφορά των πουλερικών πρέπει να κατασκευάζονται από υλικά ανθεκτικά στη διάβρωση που καθαρίζονται και απολυμαίνονται εύκολα και να έχουν αδιάβροχο δάπεδο. Αυτά πρέπει να καθαρίζονται και απολυμαίνοται κάθε φορά που αφαιρείται το περιεχόμενό τους.

ε) Το υλικό και τα εργαλεία τα οποία χρησιμοποιούνται για τη σφαγή, την επεξεργασία των κρεάτων και την εναποθήκευσή τους, πρέπει να διατηρούνται σε καλή κατάσταση συντηρήσεως και καθαριότητος. Πρέπει να καθαρίζονται και να απολυμαίνονται με προσοχή, πολλές φορές κατά τη διάρκεια της αυτής εργάσιμης ημέρας, καθώς και κατά το τέλος των εργασιών της ημέρας και προ της εκ νέου χρησιμοποιήσεώς τους εφ' όσον έχουν μολυνθεί, ιδίως από μικρόβια ασθενείας.

στ) Τα δοχεία που προορίζονται για την τοποθέτηση των μη υγιεινών και ακαταλλήλων για την ανθρώπινη κατανάλωση κρεάτων πουλερικών, καθώς και των παραπροϊόντων, πρέπει, μετά τη χρήση, να εκκενώνονται, να καθαρίζονται και να απολυμαίνονται κάθε φορά που έχουν κενωθεί.

3. Οι χώροι, τα εργαλεία, το υλικό εργασίας και ο εξοπλισμός που χρησιμοποιούνται για τη σφαγή, την επεξεργασία των κρεάτων και εναποθήκευσή τους πρέπει να χρησιμοποιούνται μόνο γι' αυτούς τους σκοπούς.

4. Τα κρέατα πουλερικών, καθώς και τα δοχεία που περιέχουν αυτά, δεν πρέπει να έρχονται σε άμεση επαφή με το δάπεδο.

5. Τα πτίλα πρέπει να απομακρύνονται ανάλογα με το ρυθμό της αποπτιλώσεως.

6. H χρήση των απορρυπαντικών, των απολυμαντικών, των μέσων καταπολεμήσεως των βλαβερών ζώων, δεν πρέπει να επηρεάζει την καταλληλότητα των κρεάτων.

7. Η σφαγή και ο χειρισμός των κρεάτων πρέπει να απαγορεύονται σε άτομα τα οποία δύνανται να μολύνουν, ιδίως σε άτομα:

α) που έχουν προσβληθεί ή είναι ύποπτα προσβολής από κοιλιακό τύφο, παράτυφο Α και Β, λοιμώδη εντερίτιδα (σαλμονέλλωση), δυσεντερία, λοιμώδη ηπατίτιδα, οστρακιά, είτε είναι φορείς μικροβίων των ίδιων αυτών ασθενειών-

β) που έχουν προσβληθεί ή είναι ύποπτα προσβολής από μεταδοτική φυματίωση-

γ) που έχουν προσβληθεί ή είναι ύποπτα προσβολής από μεταδοτική δερματική ασθένεια-

δ) που ασκούν συγχρόνως εργασία λόγω της οποίας είναι δυνατό να μεταδίδονται μικρόβια στα κρέατα-

ε) που φέρουν επίδεσμο στα χέρια, εξαιρέσει του πλαστικού επιδέσμου, ο οποίος προστατεύει μη πυορροούν τραύμα του δακτύλου.

8. Ιατρικό πιστοποιητικό πρέπει να απαιτείται από κάθε άτομο, το οποίο ασχολείται με την επεξεργασία των κρεάτων των πουλερικών. Αυτό πιστοποιεί ότι τίποτα δεν αντιτίθεται σ' αυτή την απασχόληση: Πρέπει να ανανεώνεται κάθε έτος και κάθε φορά που ο επίσημος κτηνίατρος το απαιτεί. Πρέπει να ευρίσκεται στη διάθεση του τελευταίου αυτού.

ΚΕΦΑΛΑΙΟ III ΥΓΕΙΟΝΟΜΙΚΗ ΕΞΕΤΑΣΗ ΠΡΟ ΤΗΣ ΣΦΑΓΗΣ 9. Τα πουλερικά που προορίζονται για σφαγή πρέπει να υποβάλλονται στην προ της σφαγής εξέταση εντός 24 ωρών από της αφίξεώς τους στο σφαγείο. Η εξέταση αυτή πρέπει να επαναδιεξάγεται αμέσως πριν από τη σφαγή, αν έχουν περάσει περισσότερες από 24 ώρες από τη στιγμή κατά την οποία διενεργήθηκε η προ της σφαγής εξέταση.

10. Η προ της σφαγής εξέταση δύναται να περιορίζεται στον εντοπισμό των φθορών που έχουν προκληθεί κατά τη μεταφορά, εφ' όσον τα πουλερικά έχουν εξετασθεί στη μονάδα εκμεταλλεύσεως από την οποία προέρχονται κατά τη διάρκεια των τελευταίων 24 ωρών και έχουν κριθεί υγιή. Εξ άλλου, η ταυτότης τους πρέπει να αποδεικνύεται κατά την άφιξή τους στο σφαγείο. Εφ' όσον η προ της σφαγής εξέταση στη μονάδα εκμεταλλεύσεως από την οποία προέρχονται και στο σφαγείο δεν διενεργείται από τον ίδιο επίσημο κτηνίατρο, τα ζώα πρέπει να συνοδεύονται από υγειονομικό πιστοποιητικό που περιέχει τις ενδείξεις οι οποίες προβλέπονται στο παράρτημα III.

11. Η προ της σφαγής εξέταση πρέπει να διενεργείται υπό συνθήκες καταλλήλου φωτισμού.

12. Η εξέταση πρέπει να παρέχει τη δυνατότητα να διευκρινίζεται:

α) αν τα πουλερικά είναι προσβεβλημένα από ασθένεια μεταδοτική στον άνθρωπο ή στα ζώα, ή αν παρουσιάζουν συμπτώματα ή η γενική τους κατάσταση δημιουργεί φόβους εμφανίσεως παρομοίας ασθένειας-

β) αν παρουσιάζουν συμπτώματα ασθένειας ή διαταραχή της γενικής τους καταστάσεως που δύναται να καταστήσει τα κρέατα ακατάλληλα για την ανθρώπινη κατανάλωση.

13. Κρίνονται ως ακατάλληλα για την ανθρώπινη κατανάλωση τα πουλερικά που είναι προσβεβλημένα από πανώλη, ασθένεια του Newcastle, λύσσα, σαλμονέλλωση, χολέρα ή ορνίθωση.

14. Δεν δύνανται να σφάζονται για ανθρώπινη κατανάλωση υπό μορφή νωπών κρεάτων τα ζώα για τα οποία έχει αποδειχθεί-

- με την παρουσία ασθενών πουλερικών στο σφαγείο,

- με υγειονομικές πληροφορίες που αφορούν την προέλευσή τους, ότι είχαν έλθει σε επαφή με πουλερικά προσβεβλημένα από πανώλη, ασθένεια του Newcastle, λύσσα, σαλμονέλλωση, χολέρα, ή ορνίθωση, κατά τέτοιο τρόπο ώστε να καταστεί δυνατή η μετάδοση της ασθένειας σ' αυτά.

15. Τα πουλερικά που αναφέρονται στους αριθ. 12, 13 και 14 πρέπει να σφάζονται χωριστά και τελευταία.

ΚΕΦΑΛΑΙΟ IV ΥΓΙΕΙΝΗ ΤΗΣ ΣΦΑΓΗΣ 16. Τα πουλερικά που εισέρχονται στους χώρους σφαγής, πρέπει να σφάζονται αμέσως μετά την αναισθητοποίησή τους.

17. Η αφαίμαξη πρέπει να είναι πλήρης και να διενεργείται κατά τέτοιο τρόπο, ώστε το αίμα να μη είναι δυνατό να γίνεται αιτία ρυπάνσεως εκτός του τόπου σφαγής.

18. Η αποπτίλωση πρέπει να είναι άμεση και πλήρης.

19. Ο εκσπλαχνισμός πρέπει να διενεργείται αμέσως. Το σφάγιο πρέπει να διανοίγεται κατά τέτοιο τρόπο ώστε οι κοιλότητες και όλα τα εντόσθια να δύνανται να επιθεωρούνται. Προς το σκοπό αυτό, το ήπαρ, ο σπλην και ο εντερικός σωλήν πρέπει να εξάγονται από το σφάγιο με τρόπο ώστε να μη ρυπαίνεται και να διατηρούνται οι φυσικές συνδέσεις των εντοσθίων αυτών μέχρι τη στιγμή της επιθεωρήσεως.

20. Μετά την επιθεώρηση, τα εντόσθια που έχουν εξαχθεί πρέπει να διαχωρίζονται αμέσως από το σφάγιο και τα τμήματα τα ακατάλληλα για την ανθρώπινη κατανάλωση πρέπει να αφαιρούνται αμέσως.

Τα εντόσθια ή τα τμήματα εντοσθίων που παραμένουν στο σφάγιο πρέπει, εξαιρέσει των νεφρών, να αφαιρούνται αμέσως και εάν είναι δυαντό καθ' ολοκληρίαν, υπό κατάλληλες συνθήκες υγιεινής.

21. Απαγορεύονται: η εμφύσηση των κρεάτων των πουλερικών και ο καθαρισμός τους με ύφασμα καθώς και η παραγέμιση των σφαγίων, εκτός αν γίνει με εδώδιμα παραπροϊόντα, που αντιστοιχούν σε ένα από τα σφαγέντα στην εγκατάσταση πουλερικά. Τα τμήματα πουλερικών και τα παραπροϊόντα πρέπει να συσκευάζονται σύμφωνα με τον αριθ. 35.

22. Απαγορεύεται ο τεμαχισμός του σφαγίου και κάθε αφαίρεση ή επεξεργασία κρεάτων πουλερικών πριν από το τέλος της επιθεωρήσεως. Ο επίσημος κτηνίατρος δύναται να επιβάλλει κάθε άλλο χειρισμό που απαιτείται από την επιθεώρηση.

23. Τα δεσμευθέντα κρέατα και τα κρέατα που κρίνονται ακατάλληλα για την ανθρώπινη κατανάλωση σύμφωνα με τον αριθμό 28 ή αποκλεισθέντα ανθρώπινης καταναλώσεως σύμφωνα με τον αριθ. 29, τα πτίλα και τα απορρίμματα, πρέπει να μεταφέρονται μόλις αυτό καταστεί δυνατό στους χώρους, στις διαρρυθμίσεις ή στα δοχεία που προβλέπονται στον αριθμό 1 υπό ζ), η) και θ) και πρέπει να διαχειρίζονται κατά τέτοιο τρόπο ώστε να περιορίζεται, όσο το δυνατό περισσότερο, η μόλυνση.

24. Στο τέλος της επιθεωρήσεως και της αφαιρέσεως των εντοσθίων, τα νωπά κρέατα πουλερικών πρέπει αμέσως να καθαρίζονται και να ψύχονται σύμφωνα με τους κανόνες της υγιεινής.

ΚΕΦΑΛΑΙΟ V ΥΓΕΙΟΝΟΜΙΚΗ ΕΠΙΘΕΩΡΗΣΗ ΜΕΤΑ ΤΗ ΣΦΑΓΗ 25. Όλα τα τμήματα του ζώου πρέπει να υποβάλλονται σε επιθεώρηση αμέσως μετά τη σφαγή.

26. Η μετά τη σφαγή επιθεώρηση πρέπει να διενεργείται υπό κατάλληλες συνθήκες φωτισμού.

27. Η επιθεώρηση μετά τη σφαγή πρέπει να περιλαμβάνει:

α) τη μικροσκοπική εξέταση του σφαγμένου ζώου,

β) εφ' όσον είναι αναγκαίο, την ψηλάφιση και την εντομή του σφαγμένου ζώου,

γ) την επισήμανση ανωμαλιών στη σύσταση, στο χρώμα, στην οσμή και ενδεχομένως στη γεύση,

δ) σε περίπτωση ανάγκης, εργαστηριακές εξετάσεις.

ΚΕΦΑΛΑΙΟ VI ΑΠΟΦΑΣΗ ΤΟΥ ΕΠΙΣΗΜΟΥ ΚΤΗΝΙΑΤΡΟΥ ΚΑΤΑ ΤΗ ΜΕΤΑ ΤΗ ΣΦΑΓΗ ΕΠΙΘΕΩΡΗΣΗ 28. 1. Κρίνονται ως ακατάλληλα για την ανθρώπινη κατανάλωση στο σύνολό τους, τα πουλερικά των οποίων η μετά τη σφαγή επιθεώρηση αποκαλύπτει μία από τις ακόλουθες περιπτώσεις:

- θάνατο που προήλθε από άλλη αιτία εκτός της σφαγής,

- γενικευμένη ρύπανση,

- σημαντικά τραύματα και εκχυμώσεις,

- οσμή, γεύση, χρώμα μη φυσιολογικά,

- σήψη,

- μη φυσιολογική σύσταση,

- καχεξία,

- υδραιμία,

- ύδρωπα ασκίτη,

- ίκτερο,

- μολυσματικά νοσήματα,

- ασπεργίλλωση,

- τοξοπλάσμωση,

- εκτεταμένη υποδόρια ή μυική παρασίτωση,

- κακοήθεις ή πολλαπλές νεοπλασίες,

- λεύκωση,

- τοξίνωση.

2. Κρίνονται ακατάλληλα για την ανθρώπινη κατανάλωση τα τμήματα του σφαγμένου ζώου, τα οποία παρουσιάζουν τοπικές τραυματικές αλλοιώσεις που δεν επηρεάζουν την καταλληλότητα του υπόλοιπου κρέατος.

29. Αποκλείονται από την ανθρώπινη κατανάλωση τα απαριθμούμενα πιο κάτω εντόσθια: τραχεία, πνεύμονες αποχωρισμένοι από το σφάγιο σύμφωνα με τις διατάξεις του αριθ. 20, οισοφάγος, πρόλοβος, έντερα και χοληδόχος κύστη.

ΚΕΦΑΛΑΙΟ VII ΣΗΜΑΝΣΗ ΚΑΤΑΛΛΗΛΟΤΗΤΟΣ 30. Η σήμανση της καταλληλότητος πρέπει να γίνεται υπό την ευθύνη του επίσημου κτηνιάτρου, ο οποίος κατέχει και διατηρεί για το σκοπό αυτό:

α) τα εργαλεία που προορίζονται για τη σήμανση της καταλληλότητος των κρεάτων και τα οποία δύναται να παραδίδει στο βοηθητικό προσωπικό, μόνο κατά τη στιγμή της σημάνσεως και για το απαραίτητο προς τούτο χρονικό διάστημα-

β) τις ετικέττες και τα καλύμματα, εφ' όσον ήδη αυτά φέρουν τη σφραγίδα ή τη σήμανση, που προβλέπονται στον αριθ. 31, καθώς και τις σφραγίδες-πλακίδια, οι οποίες αναφέρονται στον αριθ. 31. Οι ετικέττες αυτές, τα καλύμματα και οι σφραγίδες-πλακίδια παραδίδονται στο βοηθητικό προσωπικό τη στιγμή κατά την οποία πρέπει να χρησιμοποιηθούν και σε αριθμό αντίστοιχο προς τις ανάγκες.

31. Η σήμανση καταλληλότητος πρέπει να περιλαμβάνει:

α) για τα μη συσκευασμένα σφάγια, την τοποθέτηση σε κάθε ένα από αυτό μιας σφραγίδος-πλακιδίου.

Η σφραγίδα-πλακίδιο πρέπει να είναι τέτοια ώστε η εκ νέου χρήση της να καθίσταται αδύνατη, να αποτελείται από ανθεκτική ύλη που ανταποκρίνεται σε όλες τις απαιτήσεις της υγιεινής και τέτοιων διαστάσεων ώστε οι ακόλουθες υποχρεωτικές ενδείξεις να δύνανται να εμφανίζονται, με χαρακτήρες απολύτως ευαναγνώστους:

- στο άνω τμήμα, με κεφαλαία, τα δύο πρώτα γράμματα της χώρας αποστολής,

- στο κέντρο, ο αριθμός της κτηνιατρικής εγκρίσεως του σφαγείου,

- στο κάτω τμήμα, ένα από τα αρχικά CEE, EEG ή EWG.

Οι χαρακτήρες πρέπει να έχουν ύψος 0,2 εκατ. για τα γράμματα καθώς και για τους αριθμούς-

β) για τα συσκευασμένα σφάγια και τμήματα σφαγίου σήμανση εκτυπωμένη πάνω στο κάλυμμα, το οποίο πρέπει να είναι κλειστό, ώστε να καθίσταται αδύνατη η εκ νέου χρήση του μετά το άνοιγμα.

Το κάλυμμα πρέπει να είναι από ύλη αρκετά ανθεκτική που ανταποκρίνεται σε όλους τους κανόνες υγιεινής- η εκτυπωμένη σήμανση πρέπει να φέρει τις ίδιες ενδείξεις με εκείνες που ενδείκνυνται για τη σφραγίδα - πλακίδιο και είναι εκτυπωμένες με χαρακτήρες των ίδιων διαστάσεων-

γ) για τα παραπροϊόντα, τα οποία δεν περιέχονται μέσα στο σφάγιο, σήμανση εκτυπωμένη πάνω στο κάλυμμα, το οποίο πρέπει να κλείνει, ανάλογη με αυτή που αναφέρεται υπό β) ή εναπόθεση σφραγίδος-χαρτοσήμου πάνω σε ετικέττα εμφανή και καλά τοποθετημένη πάνω στη συσκευασία. Η ετικέττα αυτή πρέπει να τοποθετείται κατά τέτοιο τρόπο ώστε να καταστρέφεται με το άνοιγμα της συσκευασίας. Το χαρτόσημο πρέπει να είναι χαρτόσημο μελάνης, σχήματος ωοειδούς, το οποίο έχει 6,5 εκατ. πλάτος και 4,5 ύψος. Στο χαρτόσημο πρέπει να υπάρχουν οι ακόλουθες ενδείξεις, με χαρακτήρες απολύτως ευανάγνωστους:

- στο άνω τμήμα, με κεφαλαία, το όνομα της χώρας αποστολής,

- στο κέντρο, ο αριθμός της κτηνιατρικής εγκρίσεως του σφαγείου,

- στο κάτω τμήμα, ένα από τα αρχικά CEE, EEG ή EWG.

Οι χαρακτήρες πρέπει να έχουν ύψος 0,8 εκατ. όσον αφορά τα γράμματα και 1,1 εκατ. όσον αφορά τους αριθμούς.

ΚΕΦΑΛΑΙΟ VIII ΠΙΣΤΟΠΟΙΗΤΙΚΟ ΚΑΤΑΛΛΗΛΟΤΗΤΟΣ 32. Το πρωτότυπο αντίτυπο του πιστοποιητικού καταλληλότητος, το οποίο πρέπει να συνοδεύει τα νωπά κρέατα πουλερικών κατά τη διάρκεια της μεταφοράς τους προς τη χώρα προορισμού, πρέπει να εκδίδεται από επίσημο κτηνίατρο τη στιγμή της φορτώσεως. Το πιστοποιητικό καταλληλότητος πρέπει να ανταποκρίνεται ως προς την εμφάνιση και το περιεχόμενό του, στο υπόδειγμα που περιλαμβάνεται στο παράρτημα IV και συντάσσεται τουλάχιστον στη γλώσσα της χώρας προορισμού και να περιέχει τις πληροφορίες που προβλέπονται στο υπόδειγμα το οποίο περιλαμβάνεται στο παράρτημα IV.

ΚΕΦΑΛΑΙΟ IX ΕΝΑΠΟΘΗΚΕΥΣΗ 33. Τα νωπά κρέατα πουλερικών, πρέπει, μετά την ψύξη που προβλέπεται στον αριθ. 24, να συντηρούνται σε θερμοκρασία, η οποία σε καμμία περίπτωση δεν δύναται να υπερβαίνει τους + 4oC.

ΚΕΦΑΛΑΙΟ X ΣΥΣΚΕΥΑΣΙΑ 34. α) Τα μέσα συσκευασίας (π.χ. ξυλοκιβώτια, χαρτοκιβώτια), πρέπει να πληρούν όλους τους κανόνες υγιεινής, ιδίως:

- να μη δύνανται να αλλοιώνουν τους οργανοληπτικούς χαρακτήρες του κρέατος,

- να μη δύνανται να μεταδίδουν στο κρέας ουσίες επιβλαβείς για την ανθρώπινη υγεία,

- να είναι αρκετά στερεά για να εξασφαλίζουν αποτελεσματική προστασία των κρεάτων κατά τη διάρκεια της μεταφοράς και των χειρισμών.

β) Τα μέσα συσκευασίας δεν πρέπει να επαναχρησιμοποιούνται για τη συσκευασία των κρεάτων, εκτός αν είναι από υλικά ανθεκτικά στη διάβρωση, τα οποία καθαρίζονται εύκολα και έχουν προηγουμένως καθαρισθεί και απολυμανθεί.

35. Όταν τα νωπά κρέατα πουλερικών καλύπτονται από μέσο συσκευασίας (π.χ. φύλλα από πλαστική ύλη), το οποίο έρχεται σε άμεση επαφή με αυτά, η εργασία αυτή πρέπει να γίνεται κατά τρόπο που ανταποκρίνεται στους κανόνες υγιεινής.

Τα μέσα αυτά συσκευασίας πρέπει να είναι διαφανή, άχροα και να ανταποκρίνονται, επί πλέον, στους όρους που αναφέρονται στον αριθ. 34, υπό α)- αυτά δεν δύνανται να χρησιμοποιούνται δεύτερη φορά για τη συσκευασία κρέατος.

Τα τμήματα πουλερικών ή τα παραπροϊόντα που είναι χωρισμένα από το σφάγιο, πρέπει πάντα να περιβάλλονται με προστατευτικό κάλυμμα που να ανταποκρίνεται στα κριτήρια αυτά που να κλείνει στερεά.

ΚΕΦΑΛΑΙΟ XI ΜΕΤΑΦΟΡΑ 36. Τα νωπά κρέατα πουλερικών πρέπει να μεταφέρονται μέσα σε οχήματα ή μηχανικά μέσα κατασκευασμένα και εξοπλισμένα κατά τέτοιο τρόπο ώστε η θερμοκρασία που αναφέρεται στο κεφάλαιο IX να εξασφαλίζεται καθ' όλη τη διάρκεια της μεταφοράς.

37. Τα μέσα μεταφοράς των νωπών κρεάτων πουλερικών δεν δύνανται να χρησιμοποιούνται για τη μεταφορά ζώντων ζώων ή οποιουδήποτε προϊόντος δυναμένου να αλλοιώσει ή να μολύνει τα κρέατα, εκτός αν, μετά την εκφόρτωση των προαναφερομένων προϊόντων, υποβάλλονται σε καθαρισμό, απολύμανση και ενδεχομένως σε αποτελεσματική αφαίρεση των οσμών.

38. Τα νωπά κρέατα πουλερικών δεν δύνανται να μεταφέρονται συγχρόνως με υλικά που δύνανται, κατά τη διάρκεια της μεταφοράς, να τα αλλοιώσουν ή να μεταδώσουν σ' αυτά οποιαδήποτε οσμή, εκτός αν έχουν ληφθεί προφυλακτικά μέτρα για την αποφυγή των πιθανοτήτων αυτών.

39. Τα νωπά κρέατα δεν δύνανται να μεταφέρονται μέσα σε όχημα ή μηχανικό μέσο το οποίο δεν είναι καθαρό και δεν έχει απολυμανθεί.

40. Ο επίσημος κτηνίατρος πρέπει να βεβαιώνεται πριν από την αποστολή, ότι τα οχήματα ή τα μηχανικά μέσα μεταφοράς, καθώς και οι συνθήκες φορτώσεως, συμβιβάζονται με τους όρους υγιεινής, οι οποίοι καθορίζονται στο παρόν κεφάλαιο.

ΠΑΡΑΡΤΗΜΑ II

ΟΡΟΙ ΠΟΥ ΑΠΑΙΤΟΥΝΤΑΙ ΓΙΑ ΤΟΥΣ ΒΟΗΘΟΥΣ 1. Δύνανται να γίνουν αποδεκτοί ως βοηθοί μόνο άτομα τα οποία:

α) αποδεικνύουν, με βεβαίωση αρμοδίας για αυτό αρχής, το καλό τους ήθος-

β) έχουν λάβει ικανοποιητική βασική εκπαίδευση-

γ) είναι από σωματικής απόψεως ικανοί για την άσκηση εργασίας αυτού του είδους-

δ) αποδεικνύεται μετά από δοκιμασία ικανότητος, ότι διαθέτουν ικανοποιητικές τεχνικές γνώσεις.

2. Υπό την επιφύλαξη των διατάξεων του παραρτήματος I κεφάλαιο II αριθ. 7 και 8, δεν δύνανται να χρησιμοποιούνται ως βοηθοί άτομα τα οποία:

α) ασκούν δραστηριότητα, η οποία δύναται να παρουσιάζει κίνδυνο μολύνσεως των νωπών κρεάτων πουλερικών-

β) ασκούν το επάγγελμα του κρεοπώλου, εκμεταλλεύονται σφαγείο πουλερικών ή εργάζονται σ' αυτό υπό οποιαδήποτε ιδιότητα, ασχολούνται με την εμπορία των πουλερικών ή τροφών που προορίζονται για τα πουλερικά, παρέχουν συμβουλές όσον αφορά την εκτροφή των πουλερικών, ασκούν την πτηνοτροφία για επαγγελματικούς σκοπούς ή είναι υπάλληλοι σε γεωργικές εγκαταστάσεις.

3. Η δοκιμασία ικανότητος που αναφέρεται στον αριθ. 1 υπό δ) διοργανώνεται από την αρμοδία κεντρική αρχή του Κράτους μέλους ή από την αρχή που ορίζεται από αυτήν. Γίνονται αποδεκτοί στη δοκιμασία αυτή μόνο υποψήφιοι, οι οποίοι αποδεικνύουν ότι έχουν παρακολουθήσει προπαρασκευαστική εκπαίδευση διαρκείας τριών μηνών υπό τη διεύθυνση επισήμου κτηνιάτρου.

4. Η εξέταση που αναφέρεται στον αριθ. 3 αποτελείται από ένα θεωρητικό και ένα πρακτικό μέρος και αφορά την ακόλουθη ύλη:

α) Θεωρητικό τμήμα:

- βασικές έννοιες ανατομίας και φυσιολογίας των πουλερικών-

- βασικές έννοιες παθολογίας των πουλερικών-

- βασικές έννοιες ανατομοπαθολογίας των πουλερικών-

- βασικές έννοιες υγιεινής και ιδίως υγιεινής της επιχειρήσεως-

- μέθοδοι διαδικασίας σφαγής των πουλερικών, προετοιμασίας τους, πρώτης συσκευασίας τους και μεταφοράς τους-

- γνώσεις των απαραιτήτων για την άσκηση του έργου τους νομοθετικών, κανονιστικών και διοικητικών διατάξεων.

β) Πρακτικό τμήμα:

- εξέταση και εκτίμηση των πουλερικών που προορίζονται για τη σφαγή-

- εξέταση και εκτίμηση των σφαγμένων πουλερικών-

- καθορισμός του είδους του ζώου, μετά από εξέταση των τυπικών τμημάτων ενός ζώου-

- καθορισμός περισσοτέρων τμημάτων σφαγμένων πουλερικών, τα οποία εμφανίζουν αλλοιώσεις και σχόλια επ' αυτού-

- συνήθης πρακτική στην αλυσίδα της μετά τη σφαγή επιθεωρήσεως.

ΠΑΡΑΡΤΗΜΑ III

ΥΠΟΔΕΙΓΜΑ ΥΓΕΙΟΝΟΜΙΚΟ ΠΙΣΤΟΠΟΙΗΤΙΚΟ για τα πουλερικά που μεταφέρονται από την εκμετάλλευση στο σφαγείο Αρμοδία αρχή .... Αριθ. (1)....

I. Ταυτότης των ζώων

Είδος ζώου....

Αριθ. ζώων....

Σήμα ταυτότητος....

II Προέλευση των ζώων

Διεύθυνση της εκμεταλλεύσεως από την οποία προέρχονται....

....

III. Προσδιορισμός των ζώων

Τα ζώα αυτά μεταφέρονται στο ακόλουθο σφαγείο:

....

με τα ακόλουθα μεταφορικά μέσα:....

....

IV.Βεβαίωση

Ο υπογεγραμμένος, επίσημος κτηνίατρος, πιστοποιώ ότι τα ζώα που αναφέρονται ανωτέρω έχουν υποστεί την προ της σφαγής εξέταση στην προαναφερόμενη εκμετάλλευση την:

.... την .... ώρα ....

και έχουν κριθεί υγιή.

Έγινε στ .... την ....

Υπογραφή του επισήμου κτηνιάτρου

(....)

(1) Προαιρετικό

ΠΑΡΑΡΤΗΜΑ IV

ΥΠΟΔΕΙΓΜΑ ΠΙΣΤΟΠΟΙΗΤΙΚΟ ΚΑΤΑΛΛΗΛΟΤΗΤΟΣ

για νωπά κρέατα πουλερικών (1) που προορίζονται για Κράτος μέλος της ΕΟΚ

Χώρα αποστολής .... Αριθ. (2)....

Υπουργείο ....

Αρμοδία αρχή ....

Στοιχεία (2) ....

I. Ταυτότης των κρεάτων

Κρέατα από ....(είδος ζώου) ....

Είδος τεμαχίων ....

Είδος συσκευασίας ....

Αριθμός μονάδων συσκευασίας ....

Καθαρό βάρος ....

II. Προέλευση των κρεάτων

Διεύθυνση(εις) και αριθμός(οι) κτηνιατρικής εγκρίσεως του (των) σφαγείου(ων) ....

....

....

III. Προορισμός των κρεάτων

Τα κρέατα αποστέλλονται από ....

(τόπος αποστολής)

στο ....

(χώρα και τόπος προορισμού)

με το ακόλουθο μεταφορικό μέσο (3) ....

Όνομα και διεύθυνση αποστολέως ....

....

Όνομα και διεύθυνση παραλήπτου ....

....

IV. Βεβαίωση καταλληλότητος

Ο υπογεγραμμένος, επίσημος κτηνίατρος, πιστοποιεί ότι:

α) - τα κρέατα πουλερικών που αναφέρονται ανωτέρω (4)

- τα μέσα συσκευασίας των ανωτέρω αναφερομένων κρεάτων (4)

φέρουν σήμανση που αποδεικνύει ότι τα κρέατα προέρχονται από ζώα, τα οποία έχουν σφαγεί σε εγκεκριμένα σφαγεία-

β) τα κρέατα αυτά έχουν κριθεί κατάλληλα για την ανθρώπινη κατανάλωση μετά από κτηνιατρική επιθεώρηση, η οποία διενεργήθηκε σύμφωνα με την οδηγία του Συμβουλίου της 15ης Φεβρουαρίου 1971 περί υγειονομικών προβλημάτων στον τομέα των συναλλαγών νωπών κρεάτων πουλερικών-

γ) τα οχήματα ή τα μηχανικά μέσα μεταφοράς, καθώς και οι συνθήκες φορτώσεως της αποστολής αυτής είναι σύμφωνες με τις απαιτήσεις υγιεινής που καθορίζονται στην προαναφερόμενη οδηγία.

Έγινε στ .... την ....

Υπογραφή του επισήμου κτηνιάτρου

(....)

(1) Νωπά κρέατα πουλερικών: τα νωπά κρέατα που προέρχονται από τα ακόλουθα είδη: όρνιθες, ινδιάνοι, μελεαγρίδες, πάπιες και χήνες, τα οποία ζουν ως κατοικίδια, χωρίς να έχουν υποστεί επεξεργασία δυναμένη να εξασφαλίσει τη συντήρησή τους εν τούτοις, τα κρέατα που συντηρούνται διά του ψύχους θεωρούνται ως νωπά.

(2)( Προαιρετικό.

(3) Για τα βαγόνια και τα φορτηγά, σημειώνεται ο αριθμός μητρώου και για τα αεροπλάνα ο αριθμός πτήσεως.

(4) Διαγράφεται η περιττή ένδειξη